钦定古今图书集成/明伦汇编/氏族典/第471卷 > 《廖用贤尚友录》 > 蔡谟
## 钦定古今图书集成/明伦汇编/氏族典/第471卷 > 《廖用贤尚友录》 > 蔡谟

按《晋书蔡谟传》，“谟字道明，陈留考城人也。世为著姓。
曾祖睦，魏尚书。祖德，乐平太守。父克，为东嬴公腾从
事中郎。谟避乱渡江，时明帝为东中郎将，引为参军。
元帝拜丞相，复辟为掾，转参军。后为中书侍郎，历义
兴太守，迁侍中。苏峻构逆，吴国内史庾冰出奔会稽，
乃以谟为吴国内史。谟与张闿等共起义兵。峻平，赐
爵济阳男”，迁太常。及太尉郄鉴疾笃，出谟为太尉军
司。鉴卒，即拜谟为征北将军、都督徐兖青三州诸军
事。康帝即位，征拜左光禄大夫，迁侍中、司徒，谟固让。
六年，以疾乞骸骨。穆帝临轩，遣侍中纪璩、黄门郎丁
纂征谟，谟陈疾笃。使者十馀反而谟不至，诏免为庶
人。谟既被废，杜门不出，终日讲诵，教授子弟。数年，皇
太后以谟为光禄大夫、开府仪同三司，于是遣谒者
仆射孟洪就加册命。十二年卒，谥曰文穆。长子邵，永
嘉太守。少子系，位至抚军长史。